Villa Piovene

Villa Piovene je renesansna vila u naselju Lugo di Vicenza kod sjevernotalijanskog grada Vicenze, koju je projektirao Andrea Palladio. Historija i karakteristike Oko Palladijevog autorstva u realizaciji ove vile ima jako puno sumnji, prije svega jer je nije uvrstio u svoj traktat I quattro libri, dok je Villa Godi koja se nalazi nekoliko stotina metara dalje uvrštena u isti. Ipak, ono što je najvažnije i što pobuđuje najveću sumnju su karakteristike vile jer su prozori izbijeni po fasadi bez posebnog reda, a portik je nasilno nabijen na korpus građevine. Ono što je sigurno je to da je vila rezultat najmanje tri intervencije. Iz dokumenata se vidi da je na mjestu današnje postojala manja kuća koja je najvjerovatnije izgrađena prije 1541. godine. Ona je 1587. proširena dogradnjom portika, i konačno treći put u prvoj polovici 18. vijeka kada je arhitekt Francesco Muttoni dogradio bočno krilo i uredio park te najvjerovatnije sagradio dvostruko stepenište koje vodi do portika. Monumentalno prilazno stepenište sa skulpturama izgrađeno je nešto ranije, odnosno 1703. godine. Villa Piovene je 1996. uvrštena na UNESCO-vu Listu mjesta svjetske baštine u Evropi kao jedan od objekata lokaliteta Historijski centar Vicenze i Palladijeve vile. Reference Vanjske veze Villa Piovene, Lugo Vicentino (VI) (na portalu Palladio museum) (it)